Maluluang panjang Sabai di muko tivi mancaliak penderitaan urang di Jogja.Ado nan taimpok dek rumahnyo, pansan dan ado nan mati.Ado nan kailangan anak, kailangan mande, kailangan rumah, kailangan kepercayaan.Satiok sudah sumbayang Sabai taruih mangadu ka Tuhan.
Ya Tuhan, lah baa nagari kami ya Tuhan.
Baa mangko co iko bana cobaan yang Engkau timpokan ka kami ya Tuhan.
Apo bana kasalahan kami ko.
Apo iyo dek karano pemimpin-pemimpin kami ko alah mambalakangi agamo? Apo iyo dek karano pemimpin-pemimpin kami tu lah maninggakan kami? Ya Tuhan.
Bialah kami ditinggakan dek pemimpin kami, asa jangan Engkau ya Allah nan maninggakan kami.
Bisuak harinyo, Sabai mancaliak tivi pulo baliak.
Ado urang nan makan ubi parancih.
Ado nan barabuik-rabuik makanan kutiko helikopter datang maanta an.
Indak tabado ibo hati Sabai mancaliak penderitaan nan saroman tu.
Tapi nan mambuek Sabai tambah taluluang, kutiko mandanga jawaban pak menteri katiko ditanyo dek urang tivi.
Nan nyo makan dek urang tu, adolah makan tambahan tumah.
Jaan cameh bana lai.
“Cubo bayangan dek waang Mang! Lah jaleh urang di Bantul tu kalaparan, dapek ubi sakarek se lah mujua. Tu, nyo kecek an dek pak menteri ubi tu adolah makanan tambahan. Nan ma nan batua ko Mang. Ai nan salah danga, atau urang Bantul nan salah makan, atau pak menteri tu nan baru jago lalok?” tanyo Sabai kutiko Mangkutak datang manyandang sakaruang baju nan ka nyo bao ka Jogja.
“Ciak, jaan talampau emosi bana lai. Apo nan dikecek an pak menteri tu batua tumah,” jawek Mangkutak.
“O, jadi apo sajo nan dikecek an pak menteri tu musti batua? Urang lalok maunjua dek kalaparan dikecekan urang lalok bakaruah? Urang barabuik-rabuik makanan nan diambuangan dari oto truk dikecek an urang bagadang hati? Nan ka iyo-iyo selah Mang,” kato Sabai tasimumuik.
“Tu baa lai ciak. Aciak mancaliak dari bawah, pak menteri mancaliak dari ateh. Tantu iyo balain-lain nan tampak,” kato Mangkutak.
“Kapatang Ai baco koran. Kecek koran tu, sagalo bantuan untuk korban gampo di Jogja tu jaan disalurkan melalui pamarentah. Dek karano, kalau malalui pamarentah banyak bana kelok-keloknyo. Banyak bantuan nan indak sampai,” kato Sabai.
“Jadi, baa mukasuik aciak?” tanyo Mangkutak.
“Indak masuak aka Ai doh Mang. Indak picayo lai urang ka pamarentah manyalurkan bantuannyo doh. Baa mangko sampai baitu bana? Ka pamarentah sandiri awak indak picayo?” tanyo Sabai.
“Ciak. Mako urang indak picayo tu, dek karano alah tabukti. Tsunami di Aceh, bamilyard-milyard bantuan datang dari saluruah dunia, tapi labiah saparo anyuik di tangah jalan. Sampai kini, urang di Aceh tu masih payah. Jadi, wajar se tunyo ciak, kalau urang indak namuah manyalurkan bantuannyo malalui pamarentah lai. Bayangan dek aciak. Lah jaleh urang susah, basuruah japuik pulo pitih, bareh bantuan ka kantu lurah nan jauahnyo sampai duo atau tigo kilometer. Nak mambunuah?” kato Mangkutak pulo malapehkan sakik hatinyo.
“Tu baa lai Mang. Apo nan bisa awak bantu untuk dunsanak awak nan di Jogja tu?” tanyo Sabai.
“Awak musti pai ka Jogja tu. Waden lah mangumpuakan baju-baju urang nan manyumbang, langsuang ka waden agiahan ka urang di sinan,” jawek Mangkutak.
“Jaan lai Mang. Jaan. Beko tibo di sinan, waang ka ditanyo dek urang. Alah malapor ka polisi, alah mintak izin ka pak lurah, pak camat, pak bupati? Kok alun, bantuan waang tu nanti dianggap sebagai bantuan liar,” jawek Sabai.
“O, baitu. Kutiko gampo tibo, kan indak pulo gampo tu malapor ka kantua lurah jo kantua camat doh. Awak musti pai ka sinan ciak. Awak harus maagiah bantuan sacaro langsuang,” kato Mangkutak.
“Jaan lai Mang. Beko waang dituduah macam-macam,” kato Sabai.
“Waden nak mambantu, lalu waden pulo nan kadituduah macam-macam. Jadi baa niat urang-urang nan mamarentah ko? Iyo lai sabana nak manyalamatkan rakyat atau maniao rakyat?” tanyo Mangkutak tarabo.
“Aciak mampatakuik-takuik waden agaknyo mah?” kato Mangkutak.
“Kok kareh bana hati waang nak pai, bisuaklah barangkek. Bialah Ai buek samba randang agak tujuah kilo, galamai sasumpik, karupuak jangek satangah karuang. Baoan bisuak dih?” kato Sabai.
“Samba randang? Karupuak jangek? Galamai? Kecek aciak, urang di Jogja tu sadang baralek?” pakiak Mangkutak indak tabado.
“Itulah bantuan dari Ai nan indak ka mungkin dikorupsi urang, Mang,” kato Sabai stil yakin sambia bajalan ka dapua.
Dikarang oleh : Wisran Hadi
min_Latn bjn_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn